
Ministru kabineta noteikumi Nr. 85
Rīgā 2026. gada 3. martā (prot. Nr. 11 4. §)
Grozījumi Ministru kabineta 2021. gada 15. jūnija noteikumos Nr. 384 "Būvju tehniskās apsekošanas būvnormatīvs LBN 405-21"
Izdoti saskaņā ar Būvniecības likuma 
5. panta pirmās daļas 3. un 3.1 punktu
· Izdarīt Ministru kabineta 2021. gada 15. jūnija noteikumos Nr. 384 "Būvju tehniskās apsekošanas būvnormatīvs LBN 405-21" (Latvijas Vēstnesis, 2021, 122. nr.) šādus grozījumus:
· 1. Izteikt tiesību akta izdošanas pamatojuma norādi šādā redakcijā:
· "Izdoti saskaņā ar Būvniecības likuma 5. panta pirmās daļas 3. un 3.1 punktu".
· 2. Izteikt 2.1. apakšpunktu šādā redakcijā:
· "2.1. elektroapgādes komersantu līnijveida (lineāro) inženierbūvju un ar tām saistīto elektroapgādes komersantu transformatoru apakšstaciju ēku un sadalietaišu ēku apsekošanu;".
· 3. Izteikt 2.4. apakšpunktu šādā redakcijā:
· "2.4. dūmvada, apkures iekārtas un ierīces pārbaudēm un liftu drošuma novērtēšanu."
· 4. Izteikt 3.2. apakšpunktu šādā redakcijā:
· "3.2. tehniskā izpēte – detalizēta un padziļināta būves, tās daļas vai būves daļā iebūvēto būvizstrādājumu, elementu un to savienojumu mezglu tehniskā apsekošana, atsedzot būvkonstrukcijas, veicot urbumus vai lietojot citas izpētes metodes, lai konstatētu vai precizētu būves, tās daļas vai būves daļā iebūvēto būvizstrādājumu vai elementu tehnisko stāvokli, bojājumus un trūkumus, kā arī to cēloņus;".
· 5. Izteikt 9. punktu šādā redakcijā:
· "9. Tehnisko apsekošanu (galveno inspekciju) obligāti veic:
· 9.1. periodiski būves ekspluatācijas laikā:
· 9.1.1. ne retāk kā reizi 10 gados otrās un trešās grupas publiskai un daudzstāvu daudzdzīvokļu dzīvojamajai ēkai;
· 9.1.2. ne retāk kā reizi piecos gados otrās un trešās grupas tiltiem, ceļu pārvadiem, viaduktiem, estakādēm, gājēju tiltiem un pārvadiem, ceļu caurtekām, tuneļiem un atbalstsienām;
· 9.2. pirms būves vai tās daļas atjaunošanas, pārbūves vai restaurācijas, konservācijas būvprojekta izstrādes vai konservācijas pārtraukšanas gadījumos, ja būvprojekta izstrādātājs identificē tehniskās apsekošanas nepieciešamību atbilstoši būvprojekta izstrādātāja noteiktajam apjomam;".
· 6. Papildināt ar 9.1 punktu šādā redakcijā:
· "9.1 Tehnisko apsekošanu var veikt, ja jānosaka būves vai tās daļas faktiskais tehniskais stāvoklis."
· 7. Izteikt 10. punktu šādā redakcijā:
· "10. Šo noteikumu 9.1.1. apakšpunktā minētajā gadījumā apsekotājs:
· 10.1. veic attiecīgās ēkas faktiskā tehniskā stāvokļa novērtējumu ēkas nesošajām būvkonstrukcijām visā ēkas apjomā attiecībā uz mehānisko stiprību, stabilitāti un lietošanas drošību (krišana, sadursme, apdegums, nāvējošs elektrošoks, eksplozijas radīts ievainojums);
· 10.2. pārliecinās par attiecīgās ēkas inženiertehnisko un ugunsdrošības sistēmu tehniskās uzturēšanas un pārbaudes dokumentācijas esību, kuras nepieciešamību nosaka ugunsdrošības noteikumi, kā arī vizuāli novērtē, vai ēkā nav veiktas izmaiņas, kas būtiski pasliktina ēkas ugunsdrošību;
· 10.3. novērtē iespējamās patvaļīgas būvniecības pazīmes attiecīgajā ēkā un iespējamās patvaļīgās būvniecības ietekmi uz ēkas nesošajām būvkonstrukcijām."
· 8. Papildināt ar 10.1 punktu šādā redakcijā:
· "10.1 Šo noteikumu 9.1.1. apakšpunktā minētajā gadījumā valstij vai pašvaldībai piederošai publiskai ēkai, kuras kopējā iekštelpu platība pārsniedz 250 kvadrātmetrus, veic arī energosertifikāciju, ja attiecīgajai ēkai nav spēkā esoša energosertifikāta."
· 9. Izteikt 11. punktu šādā redakcijā:
· "11. Šo noteikumu 9.1.2. apakšpunktā minētajā gadījumā tehnisko apsekošanu veic kā galveno inspekciju atbilstoši standartam LVS 190-11:2009 "Tilta inspekcija un pārbaude uz slodzi"."
· 10. Izteikt 12. punktu šādā redakcijā:
· "12. Šo noteikumu 9.2. apakšpunktā minētajā gadījumā tehniskās apsekošanas apjomu nosaka tehniskās apsekošanas uzdevumā."
· 11. Izteikt 13. punktu šādā redakcijā:
· "13. Tehniskās apsekošanas ietvaros tehnisko izpēti veic, ja tas ir norādīts tehniskās apsekošanas uzdevumā, kā arī ja tehniskās apsekošanas procesā ir konstatētas tādas tehniskā stāvokļa pazīmes, kas liedz izdarīt pamatotus secinājumus par būves tehnisko stāvokli. "
· 12. Izteikt 18. punktu šādā redakcijā:
· "18. Apsekotājam ir pienākums iegūt nepieciešamo informāciju par būvi, un viņš patstāvīgi izvēlas piemērojamās tehniskās apsekošanas un tehniskās izpētes metodes."
· 13. Izteikt 21. punktu šādā redakcijā:
· "21. Apsekotājs sagatavoto tehniskās apsekošanas atzinumu ievieto Būvniecības informācijas sistēmā."
· 14. Izteikt 22.4.1. apakšpunktu šādā redakcijā:
· "22.4.1. mehāniskā stiprība un stabilitāte (ir vai nav vērtēta, ir vai nav konstatētas neatbilstības vai bojājumi, kas neietekmē drošumu, un neatbilstības vai bojājumi, kas ietekmē drošumu (nedroša būve vai tās daļa), pirmsavārijas vai avārijas stāvoklis);".
· 15. Izteikt 22.4.2. apakšpunktu šādā redakcijā:
· "22.4.2. ugunsdrošība (ir vai nav vērtēta, ir vai nav konstatētas neatbilstības vai bojājumi, kas neietekmē drošumu, un neatbilstības vai bojājumi, kas ietekmē drošumu);".
· 16. Izteikt 22.4.3. apakšpunktu šādā redakcijā:
· "22.4.3. lietošanas drošība (ir vai nav vērtēta, ir vai nav konstatētas neatbilstības vai bojājumi, kas neietekmē drošumu, un neatbilstības vai bojājumi, kas ietekmē drošumu, pirmsavārijas vai avārijas stāvoklis);".
· 17. Izteikt 23.4. apakšpunktu šādā redakcijā:
· "23.4. pārskatu par būves vai tās daļas ugunsdrošības risinājumu novērtējumu, ja to paredz tehniskās apsekošanas uzdevums;".
· 18. Izteikt 23.6. apakšpunktu šādā redakcijā:
· "23.6. papildu informāciju atbilstoši tehniskās apsekošanas uzdevumam."
· 19. Izteikt 30. punktu šādā redakcijā:
· "30. Publiskā ēkā, kura nodota ekspluatācijā pirms 2014. gada 1. oktobra un kurai pēdējo 10 gadu laikā nav veikta tehniskā apsekošana, periodisko tehnisko apsekošanu veic līdz 2024. gada 31. oktobrim, izņemot otrās grupas biroju ēkas, kurās periodisko tehnisko apsekošanu veic līdz 2031. gada 31. oktobrim."
· 20. Papildināt ar 31.1 punktu šādā redakcijā:
· "31.1 Otrās vai trešās grupas publiskas vai daudzstāvu daudzdzīvokļu dzīvojamās ēkas periodiskā apsekošana nav nepieciešama ēkas daļā, kurā ir veikta atjaunošana vai pārbūve, ja no atjaunošanas vai pārbūves pieņemšanas ekspluatācijā dienas ir pagājuši mazāk nekā 10 gadi."
· 21. Papildināt ar 31.2 punktu šādā redakcijā:
· "31.2 Otrās vai trešās grupas publiskas vai daudzstāvu daudzdzīvokļu dzīvojamās ēkas periodiskā apsekošana nav nepieciešama, ja būvvalde vai institūcija, kura pilda būvvaldes funkcijas, ir aizliegusi attiecīgās ēkas ekspluatāciju vai ir veikta ēkas konservācija."
· 22. Papildināt ar 31.3 punktu šādā redakcijā:
· "31.3 Ja otrās vai trešās grupas publiska vai daudzstāvu daudzdzīvokļu dzīvojamā ēka faktiski netiek ekspluatēta un tā atrodas norobežotā teritorijā, ēkas periodisko tehnisko apsekošanu var neveikt līdz tās ekspluatācijas atsākšanai."
· 23. Papildināt ar 31.4 punktu šādā redakcijā:
· "31.4 Ja otrās vai trešās grupas publiska vai daudzstāvu daudzdzīvokļu dzīvojamā ēka faktiski netiek ekspluatēta un tā ir brīvi pieejama vismaz no vienas ēkas fasādes puses, periodiskajā tehniskajā apsekošanā novērtē tikai garāmgājēju drošības apdraudējumu, kā arī nepieciešamību veikt konservāciju."
· 24. Papildināt ar 31.5 punktu šādā redakcijā:
· "31.5 Līdz 2026. gada 31. oktobrim par otrās vai trešās grupas publiskas vai daudzstāvu daudzdzīvokļu dzīvojamās ēkas faktisku neekspluatēšanu vai ekspluatācijas atsākšanu īpašnieks vai, ja tāda nav, tiesiskais valdītājs paziņo būvvaldei vai institūcijai, kura pilda būvvaldes funkcijas. Ar 2026. gada 1. novembri informāciju par ēku faktisko neekspluatēšanu vai ekspluatācijas atsākšanu paziņo Būvniecības informācijas sistēmā."

